送伯才伯仲之官
作者：釋寶曇
朝代：宋

paragraphs: 浣花溪頭春可憐，兩鳬一鳬飛上天。
曉窗清浄易一卷，兄弟過午無炊煙。
大鳬白首古人上，小鳬綠鬢東風前。
簡書不畏畏泥滓，黄金污人須棄捐。
故山民病公所見，門前萬里東吳船。
曩時雷電泣真宰，後世兒女成嫣然。
人生固有浪自許，毛髮便窺肝膽全。
主家無地置弦索，妾身已爲他人妍。
相携感慨一墮淚，唯我與汝非同年。
出門大笑亦不惡，此意嘿寄飛鴻邊。